Matovič, Igor, podpredseda vlády a minister financií SR (2021-06-15):
Prezident Finančnej správy Imrecze vo väzbe, viceprezident Čech toho času už nie je vo väzbe, áno, jeden z tých, ktorý pochopil, že váha dôkazov je tak veľká, že nemá zmysel to kryť a radšej sa priznal a usvedčil ďalších. Aj svojho šéfa Imreczeho, prezidenta Finančnej správy, z toho, že v pohode po tichučku sa dohadovali tam, kde chodil Fico, do hotela Hilton, aj Pellegrini a spol., a dohodli sa, že tieto zákazky za desiatky miliónov eur na IT tendroch, ktoré sa veľmi ťažko kontrolujú, komu dáme. No dáme našim, Brhelovi, Suchobovi a podobným. Ďalší, ktorý sa rozhodol svedčiť, áno, spomínaný Makó, šéf Kriminálneho úradu Finančnej správy. Kľúčový orgán, ktorý má absolútnu moc, ktorý vie kontrolovať si pohyby na účte každého jedného z vás. Znova váš človek, ktorého ste si tam dali, a zrazu vám zlyhal, zlyhal sa, pokakal sa, pustil do gatí a začal proti vašim ľuďom svedčiť? No chvalabohu, že začal svedčiť proti vašim ľuďom váš človek a to vás mrzí, že sa vám ten domček z karát začal rúcať a silou-mocou aspoň ten záchod na konci by ste chceli zachovať si, aby ste sa tam mohli skryť. Ale ten domček z karát sa vám rúca absolútne. Ja viem, že táto koalícia nie je dokonalá a mrzia ma tie podrazy koaličných partnerov, ktoré tu od začiatku vzniku vlády sú, že podrážať vlastných ľudí vtedy, keď potrebujeme držať spolu, kedy sa potrebujeme postaviť za nepopulárne opatrenia. Mrzí ma to. Na druhej strane to, čo lepí nás dokopy, je to, že chceme zrušiť to, čo lepilo vás: korupcia, zločin, mafiánske praktiky. Nás drží svedomie a boj proti korupcii a práve voči takým praktikám, ktoré vy ste tu zaviedli, kde sa ľuďom de facto zobrali dôstojnosť, lebo nedať človeku právo na spravodlivý rozsudok a dovoliť, aby sa predával za kabelku, je ponížiť človeka najviac, jak ho v živote môžete! Jasné, že potom sú ľudia, ktorých si kúpite za 5,50, ktorým zvýšite nejakú dávku, ale nepoviete, že to robíte preto, aby ste získali moc, aby ste nakoniec tých ľudí stonásobne mohli okradnúť. A za toto by ste sa mohli hanbiť, ale to by ste nemohli mať hanby vyoperované. (Potlesk.) Hneď prvý deň, ako pani prezidentka ma vymenovala, som išiel na Správu štátnych hmotných rezerv. Opäť váš človek, osobný to priateľ Petra Pellegriniho a Roberta Fica, nejaký pán Kičura, dnes už to je verejne známe meno, ja som dovtedy ani slovo či meno Kajetán nepoznal, že také niečo existuje, dnes to je hitovka. Človek, ktorý normálne bez hanby, on sa mi ešte za tým rúškom ako tváril, že on tam je ten najlepší človek zo všetkých, snažil sa celý deň ma presvedčiť, tú nedeľu, o tom, že jak to on dobre myslí. Trval mesiac, kým bol vo väzbe a s plným trezorom zlatých tehál. Toto ste vy, toto je vaše zrkadlo, toto sú vaše skutky. Z toho sa nevyklamete s nejakými ľúbivými slovami, gestami a tlačovkami. Môžte urobiť tisíce, ale jedine tí vám uveria, ktorí nemajú historickú pamäť, pre ktorých pár korún v ich peňaženke je viac ako to, aby bojovali za spravodlivosť a za to, čo sme si tu na námestiach v ´89 sľúbili. Šéf Poľnohospodárskej platobnej agentúry, generálny riaditeľ Kožuch, ja keď som ho videl aj teda ešte za tej predošlej éry, keď my sme boli v opozícii, z neho to sálalo, že tomu človeku sa veriť nedá. Opäť váš človek. Dovolili ste ho, aby tam robil s Kvietikom a s podobnými biznisy, aby na úkor reštituentov, ostatných majiteľov pôdy, na úkor poľnohospodárov vo veľkom rozkrádali naše spoločné peniaze. Šéfka Slovenského pozemkového fondu Šklíbová, opäť to isté, biznis s reštitúciami. Pardon, pri Kožuchovi hlavne teda s dotáciami na pôdu z PPA-čky. A, áno, prichádzame k pani Bartošovej, ktorá takisto je vo väzbe, šéfka Slovenského pozemkového fondu. Áno, nominantka Jána Mičovského oficiálne a vy si poviete ešte, že, ty jeho, on nejakú skorumpovanú babu dal. Ale pozrite si to uznesenie, tá baba bola zobraná do väzby preto, lebo páchala korupciu za Pellegriniho vlády, nie za Mičovského, vtedy Kvietik bol už v chládku. Za to, že páchala korupciu podľa uznesenia počas Pellegriniho vlády. Čiže, áno, my sme stiahli jedného nominanta preto za tých posledných 16 mesiacov za korupciu, ale nie preto, žeby ju spáchala teraz za nás, ale že ju spáchala za vás, páni! A to si myslím, že je veľká (potlesk), by som povedal, až nadmieru prejav zodpovednosti od ministra Mičovského, keď prijal zodpovednosť len za to, že tam nominoval babu, o ktorej nevedel, že kradla podľa teda uznesenia za Pellegriniho vlády, a napriek tomu odstúpil, lebo tú zodpovednosť prijal. Takúto zodpovednosť vy by ste mohli hľadať hocikde, nikdy v živote by ste to nedokázali, lebo to vám nie je vlastné. K Romanovi Mikulcovi, aby som teda išiel aj k podstate. (Zasmiatie sa rečníka.) Pardon, koľko mám, 20 minút? (Reakcia z pléna.) Ale dokopy 20 minút, tak.